Þingræður haldnar á Alþingi Íslendinga



Virðulegi forseti. Það frv., sem hér er til umr., var tekið fyrir í sjútvn. áðan og þrátt fyrir að það færi nánast enginn tími í þær umræður, og get ég verið sammála þeim sem hér hafa rætt um að mjög erfitt væri að taka mál eins seint fyrir og hér er gert, varð nefndin öll sammála um að málið yrði hér tekið fyrir og mælti með því þó að það skuli tekið skýrt fram að ýmsir nm. höfðu ekki kynnt sér mátið nógu vel til þess að þeir gætu tekið beina afstöðu til þess. Þeir vildu samt ljúka málinu ef mögulegt væri. Þess vegna flyt ég munnlegt nál. um að nefndin er sammála um það að ljúka þessu máli í nótt við þessar aðstæður ef mögulegt er.

Eyjólfur Konráð Jónsson Hæstv. forseti. Það er því miður alveg ljóst að það verður ekki með skaplegum hætti hægt að slíta fundi í kvöld nema það verði gert nú. Það er búið að taka út af dagskrá eitt mál sem hefur valdið miklum ágreiningi. Hér er um að ræða annað mál sem því miður veldur ágreiningi og það er ljóst að það verður haldið upp miklum umr., kannske ekki af mörgum, ég veit það ekki. Það er mikilsvert fyrir þá sem styðja þetta mál, og ég er einn þeirra, eða í meginatriðum styð ég það þó að ég hafi kannske ekki kynnt mér það nægjanlega, að öll sjútvn. hefur komist að þeirri niðurstöðu að þetta sé gott mál og það sé styrkur fyrir sjútvrh. að hafa það í höndum, þegar hann gerir einhverjar ráðstafanir. Ég leyfi mér að leggja til að í þessari hv. þd. verði það a. m. k. látið átölulaust að okkar ágæti forseti fái heimild til að slíta nú fundi. Ég held að það væri sómi okkar allra.



Virðulegi forseti. Forseti tók mál út af dagskrá áðan án þess að vísa því til nefndar. Mér láðist að spyrja að því þá og þegar það var gert, en vil ítreka það, hvort það hafi verið með vilja tekið út af dagskrá án þess að vísa því til nefndar.



Til þess að svara fsp. hv. 5. þm. Norðurl. e.: Það var fyrst og fremst gert vegna þess að það hefur í raun og veru litla þýðingu að vísa málum til nefndar þegar fyrir liggur að málin verða ekki afgreidd á þessu þingi. Við erum á síðustu mínútum þingsins að störfum í hv. Ed. og þess vegna var þetta ákvörðun forseta. Það hefði verið formsatriði að vísa því til nefndar, en ekki raunhæft. Þess vegna gerði forseti það ekki.



Virðulegi forseti. Mér þykir afar þægilegt að vitna til tveggja flokksbræðra minna sem talað hafa á undan mér. Hv. þm. Valdimar Indriðason hefur gefið þá yfirlýsingu fyrir hönd sjútvn. Ed. Alþingis að hún vilji samþykkja þetta frv., enda þótt ýmsir nm. væru ósáttir með málsmeðferð. Mér þykir þó ekki síður og kannske enn vænna um orð Eyjólfs Konráðs Jónssonar sem hefur beint þeim tilmælum til forseta þessarar virðulegu deildar, m. a. vegna þess að hér er um ágreiningsmál að ræða, að málið verði ekki tekið hér til afgreiðslu. Mér þykir afar vænt um þessi orð þessara tveggja flokksbræðra minna. Það er fjarri því að ég hafi eitthvað við það að athuga að verða í minni hl. í atkvgr., en ég á erfitt með að una því að ekki skuli vera hægt að fá næði til að fjalla um málið, flytja röksemdir fyrir sinni skoðun og ganga frá tillögugerð með sómasamlegum hætti. Ég hef vitnað í tvo flokksbræður mína, en ég gæti vitnað í fleiri, og m. a. í sambandi við þá umr. sem fór fram í Nd. Alþingis. M. a. komu þá fram mjög hörð andmæli gegn þessu frv. frá einum af þm. Sjálfstfl. Nú muna það kannske einhverjir betur en ég, en a. m. k. á síðustu dögum hefur ekki verið minnst á þetta mál í þingflokki Sjálfstfl. Hér er þess vegna ekki verið að ganga gegn neinu samkomulagi. Það er vitanlega hægt að fara yfir það hvaða samþykktir hafa verið gerðar í þingflokknum og ég ætla ekki að vera með fullyrðingar í þeim efnum, en ég minnist þess ekki að það hafi verið gerðar samþykktir þar um að þetta mál skyldi ganga fram. Sjálfur hef ég verið alla tíð með efasemdir gagnvart þessu máli eins og margir aðrir bændur á Íslandi. Nú ætla ég, virðulegi forseti, ekki að tefja þessa umr. sem slíka. Ég legg það í vald forseta hver sé minn þinglegi réttur í þessum efnum. Ég bið ekki um neitt annað en að fá næði til að fara yfir þetta mál og leggja fram mínar tillögur í því. Það er mín eina ósk í þessu máli.



Virðulegi forseti. Ég hefði á nákvæmlega sama hátt og hv. þm. Egill Jónsson getað borið fram óskir um að fá að skoða með sama hætti ýmis þau frumvörp sem hafa verið afgreidd að undanförnu - við skulum segja frv. um Framleiðsluráð landbúnaðarins sem naumur tími gafst til að skoða. Það skal viðurkennt að það er stuttur tími til að skoða þetta mál, en þegar hv. þm. Egill Jónsson kvartar yfir því að fá ekki að skoða þetta mál eins rækilega og honum þykir ástæða til vil ég benda á að við stjórnarandstæðingar höfum af mikilli hlífisemi við þessa stjórn, 

Þorv. Garðar Kristjánsson Hæstv. forseti. Ég ætla ekki að ræða efnislega það mál sem hér er á dagskrá eða annað mál sem tekið var af dagskrá hér áðan. En ég vil aðeins segja að ég tel að það sé útilokað að taka við máli um miðja nótt og ætla að koma því í gegnum þrjár umræður og nefnd nema það sé algert samkomulag um það. Ef það er ekki samkomulag er það mitt álit að það séu vinnubrögð sem ekki sé hægt að viðhafa. Þess vegna legg ég til að málið sé tekið út af dagskrá og ekki haldið áfram lengur.



Virðulegur forseti. Ég sagði það í mínum upphafsorðum að ég gerði mér grein fyrir því að afgreiðsla þessa máls væri komin undir velvilja hv. Ed. og ég gerði mér fulla grein fyrir því að það væri ekki hægt að afgreiða þetta mál nema í góðu samkomulagi. Ég hafði skilið það svo á viðræðum formanna þingflokka að það gætu verið möguleikar á því, án þess að ég ætli á nokkurn hátt að fara að vitna í það. Hér er vissulega um mjög mikilvægt mál að ræða sem er búið að veltast fyrir þinginu í tvö ár. Þar er ekki hv. Ed. um að kenna. Það er fyrst komið hingað í nótt. Ég vil ekki þreyta hv. þingdeild á nokkurn hátt eða gera tilraun til að þvinga mál fram gegn vilja þm. En ég átti sem sagt von á því, vegna þess hve margir töldu sig reiðubúna að afgreiða málið og sjútvn. vildi gera það, að aðrir, sem líkaði málið miður vel, gætu sætt sig við það þótt þær væru ekki afar hrifnir af því. Þannig hefur það oft verið í þinginu. Það er ekkert einsdæmi að mál hafi verið afgreidd á síðustu stundu og þegar um er að ræða mál sem búið er að liggja hér í tvö ár í þinginu og menn þekkja mjög vel ætti það að vera mögulegt. En ég vil algerlega leggja það í vald virðulegs forseta hvað gert er í þessari stöðu.



Vegna orða hæstv. sjútvrh., þá vil ég þakka honum þann skilning sem hann sýnir á þeim vanda sem hv. Ed. er sett í vegna þessa máls og reyndar fleiri, eins og margoft hefur komið fram á þeim fundum sem hafa verið haldnir í dag, svo margir að forseti man ekki tölu á þeim í augnablikinu. Ég vil leyfa mér að þakka þann skilning sem hann hefur varðandi málið og jafnframt lýsa því yfir að ég tel að það sé of mikið á þessa hv. þingdeild lagt að ætla sér að fara með þetta mál í gegn með þeim hætti sem hér hefur verið eins og það hefur borið að. Þess vegna er þessari umr. lokið og málið tekið út af dagskrá.



Það er nú komið að lokum þessa fundar og um leið seinasta fundar hv. Ed. á þessu starfsári. Hér hefur, eins og oftast áður við slíkar aðstæður, verið mikið annríki í þingsölum seinustu daga og vinnudagur verið langur og þarf víst ekki að minna á það á þessum fundi þar sem klukkan er nú nærri orðin hálffjögur á nýjum degi. En það gildir ekki aðeins um hv. þdm., heldur einnig um allt annað starfsfólk þingsins. Það reynir því á lipurð og umburðarlyndi, samstarfsvilja og vaskleika í öllum störfum, jafnt í þingdeildinni sem í nefndum, á skrifstofu og í raunar öllum þeim störfum sem eru þinginu tengd því að þannig er nú málum háttað að störf þingdeildarinnar eru algerlega háð því hvernig gengur að samræma störfin svo að þau að lokum renni öll í einn greiðan farveg. En þetta hefur gengið svo vel sem verða má í þessari hv. deild og segi ég þetta þrátt fyrir þær umræður og þau atvik sem hér hafa komið upp hjá okkur á síðustu mínútum þessa fundar sem er ekki nema eðlilegt. Það er því vissulega ástæða fyrir forseta þessarar hv. deildar að þakka öllum hv. þdm. sérstaklega fyrir mjög gott samstarf og þolinmæði í garð forseta. Þá vil ég sérstaklega þakka varaforsetum og skrifurum alla þeirra góðu aðstoð og samvinnu. Jafnframt er skrifstofustjóra Alþingis, svo og öllu öðru starfsfólki, þökkuð lipur fyrirgreiðsla, aðstoð og góð samvinna. Ég óska ykkur öllum góðs sumars og vænti þess að við hittumst öll hell að hausti þegar Alþingi kemur saman á ný. Þessar óskir eru einnig ætlaðar fjölskyldum ykkar allra og þeim sem eiga langt heim að sækja óska ég góðrar heimferðar og heimkomu.



Virðulegi forseti. Þetta hafa kannske verið svolítið óvenjuleg þinglok hjá okkur vegna þess að venjan hefur verið sú að okkur hefur tekist að ljúka verkum okkar á undan hv. Nd. Það tókst að vísu ekki að þessu sinni, en ég held að þeim mun betur getum við unað við okkar verkalok. En ég vil fyrir hönd okkar þdm. þakka forseta okkar góðar óskir í garð okkar þdm. Ég vil enn fremur sérstaklega þakka forseta umburðarlyndi, ánægjulegt samstarf í hvívetna og góða og röggsama fundarstjórn ævinlega. Enn fremur vil ég fyrir hönd okkar þdm. færa starfsliði Alþingis og skrifstofustjóra sérstakar þakkir fyrir vel unnin störf og góða fyrirgreiðslu þessa síðustu daga þar sem mikið mæðir á öllum. Ég ítreka góðar óskir okkar allra og þakkir til forseta og færi henni og fjölskyldu hennar okkar bestu óskir um gleðilegt og ánægjuríkt sumar. Ég vil biðja hv. dm. að staðfesta þessar mínar óskir með því að rísa úr sætum. - 



Ég þakka hv. 5. landsk. þm. hlý orð og góðar óskir í minn garð og fjölskyldu minnar og hv. þdm. fyrir að taka undir þær óskir. Ég endurtek mínar bestu óskir til ykkar allra og fjölskyldna ykkar og segi þessum fundi slitið.